Document ID: 32012R0357

KOMISJONI RAKENDUSMÄÄRUS (EL) nr 357/2012,
24. aprill 2012,
millega muudetakse rakendusmäärust (EL) nr 29/2012 oliiviõli turustusnormide kohta
EUROOPA KOMISJON,
võttes arvesse Euroopa Liidu toimimise lepingut,
võttes arvesse nõukogu 22. oktoobri 2007. aasta määrust (EÜ) nr 1234/2007, millega kehtestatakse põllumajandusturgude ühine korraldus ning mis käsitleb teatavate põllumajandustoodete erisätteid (ühise turukorralduse ühtne määrus), (1) eriti selle artikli 113 lõike 1 punkti a ja artikli 121 esimese lõigu punkti a, koostoimes artikliga 4,
ning arvestades järgmist:
(1)
Komisjoni 13. jaanuari 2012. aasta rakendusmääruses (EL) nr 29/2012 oliiviõli turustusnormide kohta (2) (komisjoni määruse (EÜ) nr 1019/2002 kodifitseeritud tekst) (3) on määruse (EÜ) nr 1019/2002 artiklis 4 kasutatud viited ühendusele seoses päritolunimetustega asendatud viidetega liidule. Määruse (EL) nr 29/2012 artikli 12 lõikega 2 on ette nähtud üleminekuperiood, et Euroopa Liidus seaduslikult valmistatud ja märgistatud või seaduslikult Euroopa Liidus imporditud ja enne 1. juulit 2012 vabasse ringlusesse lubatud tooteid võiks siiski turustada kuni varude ammendumiseni. Esiteks on kõnealune üleminekuperiood liiga lühike ning teiseks tekitab segadust kõnealuses sättes kasutatud sõna „seaduslikult” seoses üleminekuga määruselt (EÜ) nr 1019/2002 rakendusmäärusele (EL) nr 29/2012.
(2)
Selleks et etikettidel saaks kasutada viidet ühendusele pikema aja vältel, tuleks näha ette, et Euroopa Liidus valmistatud ja märgistatud või Euroopa Liidus imporditud ja enne 1. jaanuari 2013 määruse (EÜ) nr 1019/2002 kohaselt vabasse ringlusesse lubatud tooteid võiks turustada kuni varude ammendumiseni.
(3)
Seepärast tuleks rakendusmäärust (EL) nr 29/2012 vastavalt muuta.
(4)
Käesoleva määrusega ettenähtud meetmed on kooskõlas põllumajandusturgude ühise korralduse komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Rakendusmääruse (EÜ) nr 29/2012 artikli 12 lõige 2 asendatakse järgmisega:
„2. Euroopa Liidus valmistatud ja märgistatud või Euroopa Liidus imporditud ja enne 1. jaanuari 2013 määruse (EÜ) nr 1019/2002 kohaselt vabasse ringlusesse lubatud tooteid võib siiski turustada kuni varude ammendumiseni.”
Artikkel 2
Käesolev määrus jõustub seitsmendal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 24. aprill 2012

Labels: 3
17